820.210 - Ordinaziun d'energia dal chantun Grischun (OEG)    820.210   Ordinaziun d'energia dal chantun Grischun (OEG)  dals 19-10-2020 (versiun dals 01-01-2021)  Sa basond sin l'art. 45 al. 1 da la Constituziun chantunala1)  relaschada da la Regenza ils 19 d'october 2020  1. Disposiziuns generalas  Art.  1 Intent 1 Questa ordinaziun fixescha las mesiras che vegnan prendidas per cuntanscher las  finamiras da la Lescha chantunala d'energia2).  Art.  2 Stadi da la tecnica, normas spezialisadas ed agid d'execuziun 1 Las mesiras energeticas ch'èn necessarias tenor questa ordinaziun per l'igiena da   l'aria dals locals ston vegnir planisadas e realisadas tenor il stadi da la tecnica. Sche   la lescha e l'ordinaziun na fixeschan nagut auter, valan las pretensiuns e las mesiras  da  calcular  da  las  normas  e  da  las  recumandaziuns  vertentas  sco  er  da  l'agid  d'execuziun vertent da las organisaziuns spezialisadas, da la CDEn3) e da la CPSEn4)   sco stadi da la tecnica. Quellas vegnan determinadas e publitgadas regularmain da   l'autoritad cumpetenta. 2 Las  suandantas  normas  spezialisadas  circumscrivan  il  stadi  il  pli  actual  da  la   tecnica: a) norma SIA 180 "Isolaziun termica, protecziun cunter l'umiditad e clima dals   locals en edifizis", ediziun 2014; b) norma SIA 380 "Basas per calculaziuns energeticas d'edifizis", ediziun 2015; c) norma SIA 380/1 "Basegn da chalur da stgaudar", ediziun 2016; d) norma SIA 382/1 "Indrizs da ventilaziun e da climatisaziun – basa generala e    pretensiuns", ediziun 2014;  1) DG 110.100 2) DG 820.200 3) Conferenza dals directurs chantunals d'energia 4) Conferenza dals posts spezialisads d'energia  * tabellas da las modificaziuns a la fin dal relasch   1   https://www.gr-lex.gr.ch/data/110.100/rm https://www.gr-lex.gr.ch/data/820.200/rm   820.210    e) norma SIA 384/1 "Stgaudaments en edifizis – basa e pretensiuns",  ediziun  2009;  f) norma SIA 384.2 "Stgaudaments en edifizis – basegn da prestaziun", ediziun  2020;  g) norma  SIA 387/4  "Electricitad  en  edifizis  –  illuminaziun:  calculaziun  e  pretensiuns", ediziun 2017;  h) fegl  d'infurmaziun  SIA 2024  "Cundiziuns  d'utilisaziun  da  standard  per  la  tecnica d'energia e d'edifizis", ediziun 2015;  i) fegl  d'infurmaziun  SIA  2028  "Datas  climatologicas  per  la  fisica  da  construcziun sco er per la tecnica d'energia e d'edifizis", ediziun 2010.  3 Ils agids d'execuziun da la CDEn e da la CPSEn figureschan en l'agiunta 1.  2. Concepts d'energia  Art.  3 Cuntanscher la finamira 1 Quant  enavant  che  la  finamira  è  vegnida  cuntanschida  vegn  eruì  da  l'Uffizi   d'energia  e  da  traffic  (uffizi)  a  maun  d'in  monitoring  d'energia.  Quel  cuntegna  l'evaluaziun annuala da las midadas energeticas en il sectur dals edifizis d'abitar, en   spezial areguard il consum d'energia ed areguard ils purtaders d'energia duvrads. 2 Sco basa per il  monitoring d'energia servan en spezial  las datas d'energia ch'èn  vegnidas inoltradas ensemen cun la dumonda da construcziun. I vegnan resguardads  mo projects da construcziun permess. 3 L'uffizi  fixescha  las  datas  d'energia  che  ston  vegnir  inoltradas  ensemen cun  la  dumonda da construcziun.  Art.  4 Concepts d'energia communals 1 Las prescripziuns per ils concepts d'energia communals fixescha l'uffizi en in agid  d'execuziun.  3. Mesiras chantunalas  3.1. PRESCRIPZIUNS  3.1.1. Champ d'applicaziun  Art.  5 Pretensiuns 1 Las pretensiuns da questa ordinaziun valan per: a) edifizis novs che vegnan stgaudads, ventilads, sfradentads ubain umifitgads;  2       820.210   b) midadas  da  construcziun  e  d'utilisaziun  vi  d'edifizis  existents  che  vegnan  stgaudads, ventilads, sfradentads ubain umifitgads, er sche questas mesiras na  dovran betg ina permissiun dal dretg da construcziun;  c) l'installaziun  da  novs  indrizs  tecnics  dals  edifizis,  renovaziuns,  restructuraziuns u midadas vi d'indrizs tecnics dals edifizis, er sche questas  mesiras na dovran betg ina permissiun dal dretg da construcziun.  2 Cun excepziun  da  cas  da  bagatella  valan  construcziuns  annexas  e  midadas  da  construcziun en furma d'ina construcziun nova, sco er construcziuns novas totalas da  l'interiur e.u.v., sco edifizis novs e ston ademplir las pretensiuns per edifizis novs. 3 L'autoritad cumpetenta po reducir las pretensiuns en ils cas da l'alinea 1 litera b e  litera c, sch'i po uschia vegnir protegì meglier in interess public.  3.1.2. Isolaziun termica d'edifizis  Art.  6 Pretensiuns e cumprova da l'isolaziun termica d'enviern 1 Las pretensiuns a l'isolaziun termica d'edifizis sa drizzan – cun excepziun da locals   da sfradentar, da serras e da hallas scuflablas autopurtantas – tenor ils alineas che   suondan qua sutvart. 2 Per cumprovar che l'isolaziun termica saja suffizienta èn definidas duas proceduras  en la norma SIA 380/1 "Basegn da chalur da stgaudar", ediziun 2016. Quellas ston  vegnir applitgadas cun las suandantas restricziuns: a) observar las pretensiuns singulas a l'isolaziun termica da las singulas parts   dals mirs exteriurs da l'edifizi: 1. per  edifizis  novs  e  per  parts  novas  d'edifizis  en  cas  da  midadas  da   construcziun e d'utilisaziun valan las pretensiuns tenor l'agiunta 2, 2. per  tut  las  parts  d'edifizis  ch'èn  pertutgadas  da  la  midada  da   construcziun u d'utilisaziun valan las pretensiuns tenor l'agiunta 3; b) observar ina pretensiun al sistem en furma d'in basegn specific da chalur da   stgaudar ed en cas d'edifizis novs d'ina prestaziun specifica da stgaudar: 1. la pretensiun vegn calculada cun las valurs tenor l'agiunta 4.  3 Las staziuns climatologicas da las singulas vischnancas che ston vegnir applitgadas  per  la  cumprova èn definidas en l'agiunta 5.  I vegn desistì  da  far  ina  correctura  climatica da las limitas tar las pretensiuns singulas. En connex cun la cumprova dal   sistem vala la limita dal basegn da chalur, ch'è vegnida calculada cun las valurs da   l'agiunta 4  per  ina  temperatura  media  annuala  da  9,4 °C.  Ella  vegn  reducida  respectivamain augmentada per 6 pertschient per K temperatura media annuala pli   auta u pli bassa da la staziun climatologica. La limita per la prestaziun specifica da  stgaudar  vegn adattada confurm a la  divergenza da la  temperatura da dimensiun  envers -8 °C.   3     820.210    4 La cumprova dal sistem per midadas da construcziun e d'utilisaziun sto cumpigliar  tut ils locals che cuntegnan parts da construcziun ch'èn pertutgadas dal project. Ils  locals che n'èn betg pertutgads da la midada da construcziun u d'utilisaziun pon er   vegnir integrads en la cumprova dal sistem.   Art.  7 Pretensiuns e cumprova da l'isolaziun termica da stad 1 L'isolaziun termica da stad d'edifizis sto vegnir cumprovada. 2 Per  locals  che  vegnan  sfradentads  u  per  locals,  per  ils  quals  in  sfradament  è   necessari u giavischà, ston las pretensiuns areguard la valur g, areguard la controlla  ed areguard la stabilitad da la protecziun cunter il sulegl vegnir observadas tenor il  stadi da la tecnica. 3 Per ils ulteriurs locals ston sulettamain las pretensiuns areguard la valur g da la   protecziun cunter il sulegl vegnir observadas tenor il stadi da la tecnica.  Art.  8 Deliberaziun e facilitaziuns 1 Facilitaziuns da las pretensiuns a l'isolaziun termica d'enviern dals mirs exteriurs  da l'edifizi tenor l'artitgel 6 èn pussaivlas per: a) edifizis, che vegnan stgaudads activamain a main che 10 °C cun excepziun da   locals da sfradentar; b) locals da sfradentar che na vegnan betg sfradentads activamain a main che   8 °C; c) edifizis, per ils quals la permissiun da construcziun è limitada a maximalmain   3 onns (edifizis provisorics). 2 Deliberadas da las pretensiuns a l'isolaziun termica d'enviern dals mirs exteriurs da  l'edifizi tenor l'artitgel 6 èn: a) midadas d'utilisaziun, sch'ellas na chaschunan betg in augment u ina reducziun   da la temperatura da l'aria dal local e sch'i na resulta uschia betg ina differenza  da temperatura pli auta tar ils mirs exteriurs termics da l'edifizi.  3 Deliberads da las pretensiuns a l'isolaziun termica da stad dals mirs exteriurs da   l'edifizi tenor l'artitgel 7 èn: a) edifizis, per ils quals la permissiun da construcziun è limitada a maximalmain   3 onns (edifizis provisorics); b) midadas  da  construcziun,  sche  nagins  locals  na  tutgan  suenter  da  nov  tar   l'artitgel 7.  Art.  9 Locals da sfradentar 1 Tar  locals  da  sfradentar  che  vegnan  sfradentads  a  main  che  8 °C,  na  dastga  l'affluenza media da chalur tras las parts da construcziun che circumdeschan quels  betg surpassar 5 W/m² per zona da temperatura. Per la calculaziun correspundenta   ston ins sa basar d'ina vart sin la temperatura da dimensiun dal local da sfradentar e   da l'autra vart sin las suandantas temperaturas da l'ambient: a) en locals stgaudads: temperatura da dimensiun per stgaudar;  4       820.210   b) cunter il clima da l'exteriur: 20 °C; c) cunter il terren u cunter locals betg stgaudads: 10 °C. 2 Per locals da sfradentar cun in volumen d'utilisaziun da main che 30 m³ èn las  pretensiuns er ademplidas, sche las parts da construcziun che circumdeschan quels  observan ina valur U media dad U ≤ 0,15 W/m² K.  Art.  10 Serras e hallas scuflablas autopurtantas stgaudadas 1 En  serras  industrialas  ed  agriculas,  en  las  qualas  ston  vegnir  mantegnidas  cundiziuns da vegetaziun prescrittas  per  trair,  per  producir  u  per  commerzialisar  plantas,  valan  las  pretensiuns  tenor  la  recumandaziun  "Serras  stgaudadas"  da  la  CPSEn. 2 Per  hallas  scuflablas  autopurtantas  stgaudadas  valan  las  pretensiuns  tenor  la   recumandaziun "Hallas scuflablas autopurtantas stgaudadas" da la CPSEn.  3.1.3. Cuvrida dal basegn da chalur  Art.  11 Edifizis novs ed engrondiments 1 Il  basegn d'energia graduà per onn per il  stgaudament,  per l'aua chauda,  per la  ventilaziun e per la climatisaziun na dastga betg surpassar la limita tenor l'agiunta 6. 2 Per  las  categorias  d'edifizis  VI  e  XI  vala  la  pretensiun  senza  resguardar  l'aua   chauda.  Per  projects  da  las  categorias  d'edifizis  VI,  XI  e  XII  ston  almain  20  pertschient da l'energia per stgaudar l'aua vegnir cuvrids cun energia regenerabla.  Per  projects  da la  categoria  d'edifizis  XII  sto  vegnir  optimada l'utilisaziun  da la   chalur persa or da l'aria partenta, da l'aua da far bogn e da l'aua da duscha. 3 La correctura d'autezza per staziuns climatologicas sa drizza tenor l'agiunta 7. 4 Per locals cun in'autezza da passa 3 meters en edifizis da las categorias III fin XII   po  vegnir  applitgada  ina  correctura  d'autezza  cun  in'autezza  da  referiment  da  3  meters. 5 Deliberads da las pretensiuns tenor l'alinea 1 èn engrondiments d'edifizis existents,  sche la surfatscha che retira energia stgaffida da nov importa main che 50 m² ubain  maximalmain 20 pertschient da la surfatscha che retira energia da las parts existentas   d'in edifizi e main che 1000 m².  Art.  12 Reglas da calculaziun 1 Per calcular il basegn d'energia graduà per il stgaudament, per l'aua chauda, per la  ventilaziun  e  per  la  climatisaziun  vegn  il  basegn  da  chalur  utilisabla  per  il   stgaudament e per stgaudar l'aua dividì cun ils grads d'utilisaziun η dals indrizs per  producir chalur tschernids e multiplitgà cun il factur da graduaziun g dals purtaders  d'energia  applitgads sco er adì il  basegn d'electricitad per la ventilaziun e per la  climatisaziun, medemamain graduà cun il factur da graduaziun g correspundent.   5     820.210    2 Per il basegn d'energia vegn per regla resguardada mo l'energia d'auta qualitad che  vegn furnida a l'edifizi per stgaudar ils locals e l'aua sco er per la ventilaziun e per la   climatisaziun. Las energias processualas dependentas da l'utilisaziun na vegnan betg  resguardadas per calcular il basegn d'energia. 3 L'electricitad or d'atgna producziun na vegn betg resguardada per calcular il basegn  d'energia graduà. In'excepziun furma l'electricitad or d'implants termo-energetics. 4 Per  graduar  ils  purtaders  d'energia  valan  ils  facturs  da  graduaziun  naziunals  definids da la CDEn.  Art.  13 Cumbinaziuns da soluziuns da standard ed instrument per la  cumprova d'energia  1 Per  las  categorias  d'edifizis  I  e  II  vala  la  pretensiun  tenor  l'artitgel 11  sco  ademplida,  sch'ina  da  las  cumbinaziuns  da  soluziuns  da  standard  da  mirs  exteriurs/producziun  da  chalur  tenor  l'agiunta 8  vegn  exequida  en  moda  professiunala. 2 Las pretensiuns tenor l'artitgel 11 valan plinavant sco ademplidas, sche las mesiras  tenor la cumprova cun l'instrument da cumprova d'energia (ENteb-Tool "EN-101c"  da la CPSEn) per edifizis simpels vegnan exequidas en moda professiunala.  3.1.4. Pretensiuns per installaziuns tecnicas  Art.  14 Producziun da chalur 1 Pignas da stgaudar cun combustibels fossils en edifizis novs cun ina temperatura da  segirezza da main che 110° C ston pudair trair a niz la chalur da condensaziun. 2 La  medema  pretensiun  vala  per  remplazzar  in  indriz  per  producir  chalur,  uschenavant che quai è tecnicamain pussaivel e che la lavur e las expensas stattan en  ina proporziun raschunaivla.  Art.  15 Indrizs da stgaudar l'aua ed accumulaturs da chalur 1 Indrizs da stgaudar l'aua ston vegnir fixads per ina temperatura da manaschi da  maximalmain  60 °C.  Exceptads  èn  indrizs  da  stgaudar  l'aua,  tar  ils  quals  la  temperatura sto esser pli auta per motivs dal manaschi u da l'igiena. 2 L'installaziun d'in nov implant electric direct per producir l'aua chauda da diever en   edifizis d'abitar è mo permessa, sche: a) l'aua da diever vegn stgaudada u prestgaudada durant la perioda da stgaudar   cun l'indriz che stgauda ils locals; u b) l'aua da diever  vegn stgaudada en emprima lingia  cun energia  regenerabla   ubain cun chalur persa betg utilisabla per auters intents.  6       820.210   Art.  16 Distribuziun e furniziun da chalur 1 Las  temperaturas  da  preflussiun  en  sistems  da  distribuziun  da  chalur  novs  u  remplazzads  dastgan  importar  tar  la  temperatura  da  dimensiun  decisiva  maximalmain  50 °C,  tar  stgaudaments  da  palantschieu  maximalmain  35 °C.  Exceptads èn stgaudaments da hallas cun radiaturs sco er sistems da stgaudar per   serras e.u.v., sche quels dovran cumprovadamain ina temperatura da preflussiun pli   auta. 2 Las suandantas installaziuns novas u construidas da nov en il rom d'ina midada da  construcziun,  inclusiv  armaturas  e  pumpas,  ston  vegnir  isoladas  dapertut  cunter  perdita da chalur almain cun il grad d'isolaziun tenor l'agiunta 9: a) conducts  da distribuziun dal  stgaudament  en locals  betg stgaudads u en il   liber; b) conducts d'aua chauda en locals betg stgaudads ed en il liber, exceptà conducts   morts senza stgaudaments accumpagnants tar singulas spinas; c) conducts d'aua chauda da sistems da circulaziun u conducts d'aua chauda cun   stgaudaments accumpagnants en locals stgaudads; d) conducts d'aua chauda da l'accumulatur fin al distribuider (incl. distribuider). 3 En cas motivads sco en spezial tar cruschadas, tar perfuraziuns da paraids e da  palantschieus  sura,  tar  temperaturas  da  preflussiun  maximalas  da  30 °C  e  tar  armaturas,  tar  pumpas  e.u.v.  pon  ils  grads  d'isolaziun  vegnir  reducids.  Ils  grads  d'isolaziun inditgads valan per temperaturas da manaschi fin 90 °C, per temperaturas  da manaschi pli autas ston ils grads d'isolaziun vegnir augmentads adequatamain. 4 Tar conducts sutterrans na dastgan las valurs UR tenor l'agiunta 10 betg vegnir  surpassadas. 5 Sch'il producider da chalur vegn remplazzà, ston ils conducts a liber access vegnir  adattads a las pretensiuns tenor l'alinea 2, uschenavant che las relaziuns localas dal  spazi permettan quai. 6 En locals stgaudads ston vegnir fatgas installaziuns che permettan da drizzar e da  reglar automaticamain la temperatura da l'aria da mintga singul local. Exceptads èn  locals  che  vegnan  stgaudads  per  la  gronda  part  cun  stgaudaments  da  surfatscha  plauns cun ina temperatura da preflussiun da maximalmain 30 °C. En quest cas sto  vegnir installada almain ina regulaziun d'in local da referenza per unitad d'abitar u   per unitad utilisanta.  Art.  17 Utilisaziun da la chalur persa 1 La chalur  persa  che resulta  en in  edifizi,  en spezial  la  chalur  che deriva da la  producziun d'aria fraida sco er da process commerzials ed industrials,  sto vegnir  duvrada, sche quai è pussaivel dal punct da vista tecnic e manaschial e sche quai è   economicamain supportabel.   7     820.210    Art.  18 Indrizs da ventilaziun 1 Indrizs da ventilaziun cun aria externa ed aria partenta ston vegnir equipads cun in  sistem  da  recuperaziun  da  la  chalur.  Il  grad  da  midada  da  temperatura  sto   correspunder  al  stadi da la tecnica,  nun ch'i  valia ina pretensiun da l'Ordinaziun  davart las pretensiuns a l'effizienza energetica d'implants, da vehichels e d'apparats  producids en seria1). 2 Indrizs  d'aria  persa  mecanics  da  locals  stgaudads  ston  vegnir  equipads  cun  in'affluenza controllada da l'aria da cumpensaziun e cun in sistem da recuperaziun da  la  chalur  ubain  cun  in'utilisaziun  da  la  chalur  da  l'aria  persa,  uschenavant  ch'il   volumen  dal  current  da  l'aria  persa  importa  passa  1000 m³/h  e  la  durada  dal  manaschi surpassa 500 h/a. En quest connex valan plirs indrizs d'aria persa mecanics  separads en il medem edifizi sco in indriz. Autras soluziuns èn admessas, sch'i vegn  cumprovà cun ina calculaziun cumpetenta dal consum d'energia ch'i na vegn betg  chaschunà in augment dal consum d'energia. 3 Las sveltezzas da l'aria en apparats na dastgan – areguard la surfatscha netta – betg   surpassar 2 m/s ed en il  fasch decisiv dals chanals betg surpassar las suandantas   valurs: a) fin 1000 m³/h: 3 m/s; b) fin 2000 m³/h: 4 m/s; c) fin 4000 m³/h: 5 m/s; d) fin 10 000 m³/h: 6 m/s; e) passa 10 000 m³/h: 7 m/s. Sveltezzas  da  l'aria  pli  grondas  èn  admessas,  sch'i  vegn  cumprovà  cun  ina  calculaziun  cumpetenta  dal  consum  d'energia  ch'i  na  vegn  betg  chaschunà  in  augment dal consum d'energia, er betg tar main che 1000 uras da manaschi per onn e  sch'ins  na po betg evitar  questas  sveltezzas pervia  da singuls  impediments  en il  spazi. 4 Indrizs da ventilaziun per locals u per gruppas da locals cun in'utilisaziun u cun in  temp da manaschi che divergescha essenzialmain ston vegnir equipads cun indrizs  che permettan in manaschi individual.  Art.  19 Isolaziun termica d'indrizs da ventilaziun 1 Chanals d'aria, bischens ed apparats d'indrizs da ventilaziun e da climatisaziun ston  vegnir protegids tenor la norma SIA 382/1,  ediziun 2014, cifra 5.9 – tut tenor la  differenza  da  temperatura  dal  tip  da  dimensiun  e  tenor  la  valur  λ  dal  material   d'isolaziun – cunter la transmissiun da chalur (perdita e recepziun da chalur). En cas   motivads  sco  en  spezial  tar  curts  trajects  da  conducts,  tar  cruschadas,  tar   perfuraziuns da paraids e da palantschieus sura, tar conducts strusch duvrads cun   ventils en il sectur da la cuverta termica sco er en cas da problems da plazza tar  remplazzaments e tar renovaziuns pon ils grads d'isolaziun vegnir reducids.  1) CS 730.02  8    http://db.clex.ch/link/Bund/730.02/rm    820.210   Art.  20 Sfradentar, umifitgar e sientar 1 L'installaziun  d'indrizs  da  climatisaziun  per  mantegnair  il  confort  en  edifizis  existents è admessa: a) sch'il  basegn  da  prestaziun  electrica  per  producir  e  per  preparar  ils  meds   inclusiv eventualmain per sfradentar, per umifitgar, per sientar e per preparar   l'aua na surpassa betg 12 W/m²; u  b) sche las temperaturas da l'aua fraida e las cifras da prestaziun per producir aua   fraida èn concepidas tenor il stadi da la tecnica ed in'eventuala umificaziun  vegn planisada e fatga tenor il stadi da la tecnica; u  c) sch'i  vegn  installà  –  per  construir  novs  u  per  remplazzar  indrizs  da  climatisaziun – in  implant  fotovoltaic  per  producir  atgna electricitad en la  dimensiun  da  la  prestaziun  electrica  per  producir  e  per  preparar  ils  meds  inclusiv eventualmain per sfradentar, per umifitgar, per sientar e per preparar   l'aua da la maschina da sfradentar.  3.1.5. Utilisaziun da la chalur tar indrizs per producir electricitad  Art.  21 Pretensiuns 1 L'installaziun d'indrizs per producir electricitad per il current d'urgenza sco er il   diever da quels per girs d'emprova da maximalmain 50 uras per onn èn admess senza  l'utilisaziun da la chalur che resulta da quai. 2 L'installaziun d'indrizs per producir electricitad cun combustibels fossils è admessa  mo,  sche  la  chalur  che  resulta  da  l'utilisaziun  da  quels  vegn  duvrada  en  moda  cumpetenta e cumpletta. Exceptads èn indrizs che n'èn betg colliads cun la rait da  distribuziun d'electricitad publica. 3 L'installaziun d'indrizs per producir electricitad cun combustibels regenerabels da  gas è admessa mo, sche la chalur che resulta da l'utilisaziun da quels vegn duvrada   en moda cumpetenta e cumpletta. Questa pretensiun na vala betg, sche mo ina part  limitada da rument verd betg agricul vegn duvrada, sch'i n'exista nagina colliaziun  cun la rait da distribuziun da gas publica e sche quella na po er betg vegnir realisada  cun custs raschunaivels. 4 L'installaziun  d'indrizs  per  producir  electricitad  cun  combustibels  regenerabels  insolubels u liquids è admessa mo, sche la chalur che resulta da l'utilisaziun da quels   vegn duvrada per gronda part ed en moda cumpetenta.   9     820.210    3.1.6. Energia electrica en construcziuns autas  Art.  22 Limitas per il basegn d'electricitad 1 Per edifizis novs, per midadas da construcziun e per midadas d'utilisaziun cun ina  surfatscha che retira energia da passa 1000 m² stoi vegnir cumprovà che las limitas  per  il  basegn annual d'electricitad per l'illuminaziun vegnian observadas tenor  la  norma SIA 387/4 "Electricitad en edifizis – illuminaziun: calculaziun e pretensiuns",  ediziun 2017. Exceptads da quai èn edifizis d'abitar u parts da tals. 2 La pretensiun tenor l'alinea 1 vala er sco ademplida, sch'i vegn cumprovà cun il  program d'agid  Illuminaziun  da  la  CPSEn  che  la  prescripziun  per  la  prestaziun  specifica che vegn determinada da la limita respectivamain da la valur visada tenor  la tabella 13 da la norma SIA 387/4 vegn observada.  3.1.7. Obligaziun da producir atgna electricitad  Art.  23 Gener e dimensiun da l'obligaziun da producir atgna electricitad 1 L'indriz per producir electricitad ch'è installà en, sin u vi da l'edifizi en edifizis   novs  sto  furnir  almain  10 watts  per  m²  surfatscha  che  retira  energia.  Sco  limita  superiura na vegnan betg pretendids dapli che totalmain 30 kilowatts. 2 Deliberads da las pretensiuns tenor l'alinea 1 èn engrondiments d'edifizis existents,  sche la surfatscha che retira energia stgaffida da nov importa main che 50 m² ubain  maximalmain 20 pertschient da la surfatscha che retira energia da las parts existentas   d'in edifizi e main che 1000 m². 3 Electricitad che vegn producida cun implants termo-electrics po vegnir resguardada  mo, sch'ella na vegn betg quintada per ademplir las pretensiuns per cuvrir il basegn  da chalur tenor l'artitgel 11. 4 Il  tip  da  la  producziun  d'atgna  electricitad  en  edifizis  novs  po  vegnir  tschernì  libramain, sch'ella ha lieu sin, vi da u en l'edifizi.  Art.  24 Cumprova da la radiaziun globala 1 Per la radiaziun globala  tenor  l'artitgel 9b alinea 4 da la  lescha èn decisivas las  datas SIG publitgadas da l'uffizi.  Art.  25 Regruppament per l'agen consum 1 Sch'igl exista in regruppament per l'agen consum, po l'obligaziun da producir atgna  electricitad vegnir ademplida er en total per la surbajegiada cumpletta. 2 L'obligaziun  da  producir  atgna  electricitad  tenor  l'alinea 1  vegn  ademplida  mo,  sch'il  regruppament  vegn  realisà  cun  in  indriz  per  producir  electricitad  nov  u  amplifitgà.  10       820.210   3.1.8. Automatisaziun d'edifizis  Art.  26 Automatisaziun en edifizis novs 1 Edifizis novs da las categorias d'edifizis II fin XII da la norma SIA 380/1 cun ina  surfatscha che retira energia da passa 5000 m² ston vegnir equipads cun installaziuns  da l'automatisaziun d'edifizis che han las suandantas funcziuns da surveglianza: a) registrar  las  datas  davart  il  consum  d'energia,  divididas  tenor  il  purtader    d'energia principal; b) eruir ils indicaturs davart l'effizienza energetica da las pumpas da chalur e da   las maschinas da sfradentar; c) eruir  ils  indicaturs  davart  l'effizienza  energetica  dals  stabiliments  per  la   recuperaziun  da  la  chalur  e  dals  stabiliments  per  l'utilisaziun  da  la  chalur  persa;  d) eruir ils temps da manaschi da las cumponentas principalas per la preparaziun  e per la distribuziun da la chalur, da la fradaglia e da l'aria;  e) eruir las temperaturas principalas d'afflussiun e da deflussiun, sco er intginas  temperaturas represchentativas da l'aria dals locals e la temperatura externa;  f) preschentar  las  datas  ch'èn  menziunadas  en  litera a  fin  litera e  en  in  lieu  central, per almain las suandantas periodas da temp: onn, mais (u emna), di, e   per mintga di almain ina perioda durant ed ordaifer il temp d'utilisaziun;  g) pussaivladads  da  cumparegliar  cun  periodas  precedentas  expressivas  en  la  preschentaziun tenor la litera f.  3.1.9. Stgaudaments electrics da resistenza fixs  Art.  27 Tips da stgaudaments 1 In  stgaudament  vala  sco  stgaudament  supplementar  en  il  senn  da  l'artitgel 10 alinea 1 litera b  da  la  lescha,  sch'il  stgaudament  principal  na  po  betg  cuvrir l'entir basegn da prestaziun. 2 Stgaudaments d'urgenza tar pumpas da chalur dastgan vegnir duvrads en spezial,   sche  las  temperaturas  externas  èn  pli  bassas  che  la  temperatura  da  dimensiun  decisiva. 3 Stgaudaments d'urgenza tar stgaudaments da laina che vegnan chargiads a maun èn  admess fin ad ina prestaziun da 50 pertschient dal basegn da prestaziun. 4 Stgaudaments  cunter  scheladas  per  evitar  donns  vi  d'indrizs  na  valan  betg  sco  stgaudaments electrics da resistenza fixs en il senn da l'artitgel 10 da la lescha.   11     820.210    Art.  28 Excepziuns 1 Sin dumonda motivada po vegnir permess excepziunalmain l'installaziun da novs  stgaudaments electrics da resistenza fixs ubain il remplazzament da stgaudaments  electrics  da  resistenza  fixs  existents,  sche  l'edifizi  pertutgà  è  periferic  u  mal  accessibel e sche l'installaziun d'in auter sistem da stgaudar n'è tecnicamain betg  pussaivel,  economicamain betg supportabel  ubain – en vista  a  las  circumstanzas  totalas – sproporziunà. 2 Excepziuns pon vegnir concedidas en spezial tar: a) staziuns da telefericas; b) tegias d'alp; c) ustarias da muntogna; d) ovras da protecziun; e) edifizis provisorics.  3.1.10. Remplazzament dal stgaudament en edifizis existents  Art.  29 Chalur regenerabla tar il stgaudament remplazzà 1 Las  pretensiuns  ston  vegnir  ademplidas  cun  mesiras  al  lieu  tenor  l'agiunta  11  (soluziuns da standard). 2 Deliberads da las pretensiuns èn edifizis cun in'utilisaziun maschadada, sche la part   che  vegn  duvrada  per  intents  d'abitar  na  surpassa  betg  ina  surfatscha  che  retira  energia da 150 m².  Art.  30 Gas regenerabels 1 La petenta u il petent sto cumprovar ch'i vegnan deponids certificats da biogas en  la dimensiun da 20 pertschient dal basegn d'energia decisiv per ina durada da vita da  20 onns. 2 Certificats da biogas ston vegnir renconuschids da la Confederaziun e ston avair in   effect d'emissiun en l'Inventari svizzer da gas cun effect da serra.  3.1.11. Consuments gronds  Art.  31 Mesiras pretendiblas 1 Las mesiras che ston vegnir realisadas en consequenza d'ina analisa da consum èn  raschunaivlas per consumentas e per consuments gronds, sch'ellas correspundan al  stadi  da  la  tecnica,  sch'ellas  èn  economicas  sur  la  durada  da  l'utilisaziun  da  l'investiziun e sch'ellas n'èn betg colliadas cun dischavantatgs considerabels per il  manaschi.  12       820.210   Art.  32 Cunvegnas, gruppas 1 En il rom da las finamiras fixadas en il senn da l'artitgel 14 alinea 2 da la lescha po  l'autoritad  cumpetenta  far  cunvegnas  cun  singulas  consumentas  e  cun  singuls  consuments  gronds  ubain  cun  gruppas  da  consumentas  e  da  consuments  gronds  davart las finamiras da consum a media ed a lunga vista. En quest connex vegnan er  considerads l'effizienza dal  diever  d'energia  il  mument  che las  finamiras  vegnan  fixadas  ed  il  svilup  tecnic  ed  economic  previsibel  da  las  consumentas  e  dals  consuments. Per la durada da la cunvegna pon las consumentas ed ils consuments  gronds vegnir deliberads da l'observaziun da l'artitgel 9 fin l'artitgel 12 da la lescha  sco  er  da  l'artitgel 11  fin  l'artitgel 13  e  da  l'artitgel 15  fin  l'artitgel 26  da  questa  ordinaziun.  L'autoritad  cumpetenta  po  abolir  la  cunvegna,  sche  las  finamiras  da  consum na vegnan betg observadas. 2 Consumentas  e  consuments  gronds  pon  s'unir  a  gruppas.  Las  gruppas  s'organiseschan  sezzas  e  reglan  l'admissiun  e  l'exclusiun  da  commembras  e  commembers.  3.1.12. Quint individual dals custs dal stgaudament e da l'aua  chauda  Art.  33 Obligaziun d'equipament per edifizis novs 1 Edifizis novs che han in provediment da chalur central per tschintg u dapli unitads  utilisantas ston vegnir equipads cun ils apparats necessaris per registrar il consum  individual d'aua chauda. 2 Edifizis novs che retiran la chalur d'in provediment da chalur central per ina gruppa  d'edifizis, ston vegnir equipads cun ils apparats per registrar il consum da chalur per   il stgaudament per edifizi.  Art.  34 Obligaziun d'equipament per renovaziuns considerablas d'edifizis  existents  1 Edifizis existents che han in provediment da chalur central per tschintg u dapli   unitads utilisantas ston vegnir  equipads – a chaschun d'ina renovaziun totala  dal  sistem da stgaudar e/u dal sistem d'aua chauda – cun apparats per registrar il consum  individual da chalur tar il sistem renovà. 2 Gruppas d'edifizis existents che han in provediment da chalur central per totalmain  tschintg u dapli unitads utilisantas ston vegnir equipads cun apparats per registrar il   consum da chalur per edifizi,  sch'i  vegnan sanads passa 75 pertschient dals mirs  exteriurs d'in u da plirs edifizis.   13     820.210    Art.  35 Pretensiuns architectonicas 1 En  cas  da  stgaudaments  da  surfatscha  sto  vegnir  observada  ina  valur  U  da  maximalmain  0,7 W/m²∙K  per  la  part  da  construcziun  tranter  il  local  stgaudà  e  l'unitad utilisanta cunfinanta.  Art.  36 Rendaquint 1 En edifizis ed en gruppas d'edifizis, per las qualas i dat in'obligaziun d'equipament,  ston ils custs per il consum da chalur vegnir quintads giu per la gronda part a maun  dal consum registrà per las singulas unitads utilisantas.  Art.  37 Deliberaziun en cas da renovaziuns considerablas 1 Deliberads da l'obligaziun d'equipament e da l'obligaziun da far in rendaquint dal  consum da chalur da stgaudar èn edifizis e gruppas d'edifizis che han ina prestaziun  installada  da  producir  chalur  (inclusiv  aua  chauda)  da  main  che  20 W/m²  da  la  surfatscha che retira energia.  3.1.13. Stgaudaments al liber e bogns averts  Art.  38 Excepziuns per stgaudaments fixs al liber 1 Sin  dumonda  motivada  pon  vegnir  permessas  excepziuns  da  l'artitgel 11  da  la  lescha  per  installar  novs  sco  er  per  remplazzar  e  per  midar  stgaudaments  fixs   existents al liber, sche: a) la segirezza da persunas, d'animals e da chaussas ubain la protecziun d'indrizs   tecnics basegnan l'installaziun d'in stgaudament al liber; e b) mesiras  architectonicas  (en  spezial  cuvriments  cun  tetg)  e  mesiras  dal   manaschi  (en  spezial  rumidas  da  naiv)  n'èn  betg  exequiblas  ubain  èn  sproporziunadas; ed  c) il  stgaudament  al  liber  è  equipà  cun  ina  regulaziun  che  dependa  da  la  temperatura e da l'umiditad.  Art.  39 Stgaudaments mobils al liber 1 Per  attestar  ch'igl  è  admess da duvrar  in  stgaudament  mobil,  ston quels  vegnir  munids cun ina vignetta tenor l'artitgel 11 alinea 2 da la lescha. 2 La possessura u il possessur po retrair gratuitamain da la vischnanca ina vignetta,   sch'ella u el cumpensescha cumprovadamain la svapur da CO  chaschunada.₂ 3 Las  possessuras  ed  ils  possessurs  che  na  disponan  betg  d'ina  cumprova  tenor  l'artitgel 11 alinea 2  da  la  lescha  pon  cumprar  ina  vignetta  da  la  vischnanca.  Il   pretsch  vegn  fixà  dal  departament  cumpetent  e  correspunda  als  custs  per  la  cumpensaziun da CO . Cun las entradas che resultan da la vendita da las vignettas₂   cumpran las vischnancas ils certificats necessaris.  14       820.210   4 Il departament cumpetent regla ils detagls.  Art.  40 Bogns averts stgaudads 1 Pumpas da chalur electricas dastgan vegnir duvradas per stgaudar bogns averts,   sch'igl è avant maun ina cuvrida che reducescha la perdita da chalur da la surfatscha  da l'aua. 2 Bogns averts en il senn da l'alinea 1 èn batschigls d'aua cun in volumen da passa  8 m³.  3.1.14. Edifizis ed abitaziuns ch'èn occupads temporarmain  Art.  41 Telecumond 1 En chasas  d'ina famiglia  che vegnan construidas da nov e  ch'èn occupadas mo  temporarmain  sto  la  temperatura  da  l'aria  dals  locals  pudair  vegnir  reglada  sin  almain dus differents nivels a maun d'in telecumond (p.ex. telefon, internet, SMS). 2 En chasas da pliras famiglias che vegnan construidas da nov e ch'èn occupadas mo  temporarmain  sto  la  temperatura  da  l'aria  dals  locals  pudair  vegnir  reglada  separadamain  per  mintga  unitad  sin  almain  dus  differents  nivels  a  maun  d'in  telecumond (p.ex. telefon, internet, SMS). 3 Il medem vala, sch'il generatur da chalur vegn remplazzà en chasas d'ina famiglia  ubain sch'il sistem da distribuir la chalur en chasas da pliras famiglias vegn sanà.  3.1.15. Edifizis dal chantun  Art.  42 Funcziun d'exempel 1 Edifizis  novs  ston  ademplir  il  standard  da  MINERGIE-P  ubain  in  standard  cumparegliabel, uschenavant che quai è tecnicamain realisabel ed economicamain  supportabel. 2 Renovaziuns fundamentalas e construcziuns annexas considerablas ston ademplir il  standard da MINERGIE ubain in standard cumparegliabel, uschenavant che quai è  tecnicamain realisabel ed economicamain supportabel. 3 Ils  edifizis  e  stabiliments  tecnics  dal  chantun  ston  vegnir  administrads  e   mantegnids en moda cumpetenta areguard l'energia.  Art.  43 Concurrenzas 1 En  connex  cun  concurrenzas  d'architectura  per  edifizis  chantunals  ston  vegnir  integradas en il program da concurrenza directivas per construir en moda energetica   ed ecologica. Tar il giudicament dals projects inoltrads sto la giuria examinar, quant  enavant ch'igl è vegnì tegnì quint d'aspects energetics ed ecologics. La giuria sto far  ina valitaziun correspundenta.   15     820.210    3.2. PROMOZIUN  Art.  44 Edifizis novs che han in caracter exemplaric 1 Ad  edifizis  novs  ed  ad  edifizis  cumpensatorics  novs  pon  vegnir  pajadas  contribuziuns tenor l'artitgel 18 da la lescha,  sch'els adempleschan il  standard da  MINERGIE-P.  Art.  45 Mirs exteriurs 1 Contribuziuns tenor l'artitgel 19 da la lescha pon vegnir pajadas, sche la sanaziun  termica dals mirs exteriurs vegn fatga en il rom d'ina sanaziun parziala u totala. 2 Subvenziunablas èn las parts dals mirs exteriurs termics dals edifizis, per las qualas  vegn pretendì en spezial  ch'ellas adempleschian las  pretensiuns energeticas tenor   l'agiunta 12. Las fanestras èn subvenziunablas mo, sch'i vegn sanada a medem temp  la surfatscha da la fatschada u dal tetg che las circumdescha. 3 Per  sanaziuns  totalas  po  il  chantun  conceder  in  bonus  da  contribuziun.  D'ina  sanaziun  totala  sa  tracti,  sche  tut  las  trais  surfatschas  principalas  da  l'edifizi  (fatschada, fanestras, tetg/palantschieu dal surchombras) vegnan renovadas a medem  temp e sch'ellas adempleschan las premissas da promoziun. 4 Sco  premissa  per  survegnir  contribuziuns  da  promoziun  po  vegnir  pretendì  in  certificat energetic chantunal dals edifizis cun obligaziun da cussegliaziun (CECE  plus).  Art.  46 Pumpas da chalur, stgaudaments da laina ed implants solars termics 1 Tar la tecnica da chasa subvenziunabla tenor l'artitgel 20 e l'artitgel 22 da la lescha  tutgan ils indrizs per stgaudar locals e l'aua da diever en edifizis existents, sco en  spezial  pumpas da chalur,  stgaudaments  da laina ed implants solars termics.  Per  corporaziuns da chalur valan las prescripziuns da l'artitgel 48. 2 En cas d'indrizs per producir chalur è subvenziunabel mo il  sistem da stgaudar  principal. Almain 75 pertschient da la quantitad da chalur ston vegnir producids cun  energia  regenerabla  ed  i  sto  vegnir  remplazzà  in  stgaudament  dad  ieli,  in   stgaudament da gas natiral u in stgaudament electric da resistenza existent. 3 Per  emprimas  installaziuns  da  sistems per  distribuir  chalur  pon  vegnir  pajadas  contribuziuns supplementaras, sche quellas vegnan fatgas ensemen cun la montascha  d'indrizs subvenziunabels per producir chalur. 4 Per implants solars termics per producir aua chauda da diever sco er per sustegnair   il  stgaudament  pon  vegnir  pajadas  contribuziuns,  sch'i  sa  tracta  da  l'emprima  installaziun d'in implant cun ina prestaziun nominala per collectur termic d'almain  2 kW  u  da  l'engrondiment  d'in  implant,  tar  il  qual  la  prestaziun  nominala  supplementara dal collectur termic importa almain 2 kW.  16       820.210   5 Promovids vegnan mo indrizs che correspundan al stadi da la tecnica. Sco premissa  per survegnir contribuziuns da promoziun po vegnir pretendida ina cumprova davart  la garanzia da qualitad.  En cas d'indrizs cun ina prestaziun da stgaudar da passa  70 kW po ultra da quai vegnir pretendì in manaschament da qualitad.  Art.  47 Pumpas da chalur sin basa da l'aria e da l'aua 1 Per pumpas da chalur sin basa da l'aria e da l'aua pon vegnir pajadas contribuziuns,   sche las premissas tenor l'artitgel 46 èn ademplidas e sche l'indriz vegn installà en in  lieu  cun  ina  media  annuala  da  la  temperatura  da  passa  7,3° C.  Las  pretensiuns  supplementaras areguard la media annuala da la temperatura al lieu d'installaziun na  valan betg per pumpas da chalur sin basa da l'aria e da l'aua bivalentas. 2 Per  la  media  annuala  da  la  temperatura  tenor  l'alinea 1  èn  decisivas  las  datas  meteorologicas da l'Uffizi  federal per meteorologia e climatologia (MeteoSvizra),  unitad da datas Tnorm8110.  Art.  48 Corporaziun da chalur 1 Contribuziuns tenor l'artitgel 20 e l'artitgel 22 da la lescha pon vegnir pajadas per  installar da nov u per amplifitgar corporaziuns da chalur (indriz per producir chalur e  rait da chalur), sche la chalur distribuida vegn duvrada per stgaudar locals e l'aua da  diever en edifizis existents. 2 Corporaziuns da chalur èn subvenziunablas, sche l'indriz che producescha chalur  ha ina prestaziun da stgaudar d'almain 70 kW e sche almain 75 pertschient da la  quantitad da chalur vegnan producids cun energia regenerabla. Sche la corporaziun  da chalur vegn furnida cun chalur persa d'in stabiliment per arder ruments, sto la   quantitad  da  chalur  vegnir  producida  per  almain  50  pertschient  cun  energia  regenerabla, per ch'ella survegnia contribuziuns. 3 Decisiv per calcular la prestaziun da stgaudar tenor l'alinea 2 è il consum da chalur  d'edifizis  existents,  en  ils  quals  vegnan  remplazzads  stgaudaments  dad  ieli,  stgaudaments da gas natiral u stgaudaments electrics da resistenza en consequenza   da la colliaziun cun ina rait da chalur. 4 Per  colliaziuns  cun  corporaziuns  da  chalur  existentas  pon  vegnir  pajadas  contribuziuns,  sch'i  vegnan  remplazzads  tras  quai  stgaudaments  dad  ieli,  stgaudaments da gas natiral u stgaudaments electrics da resistenza existents e sch'i  na  sa  tracta  betg  d'ina  amplificaziun  da  la  corporaziun  da  chalur  en  il  senn  da   l'alinea 1. 5 Promovids vegnan mo indrizs che correspundan al stadi da la tecnica. Sco premissa  per  survegnir  contribuziuns  da  promoziun  pon  vegnir  pretendidas  ina  cumprova  davart la garanzia da qualitad e supplementarmain in manaschament da qualitad.   17     820.210    Art.  49 Indrizs da ventilaziun da confort 1 Sco mesira per augmentar l'effizienza energetica tenor l'artitgel 20 da la lescha vala  en  spezial  l'emprima  installaziun  d'in  indriz  da  ventilaziun  da  confort  cun  aria   entranta,  cun aria  sortinta e  cun recuperaziun da la  chalur en in edifizi  existent.   Promovids vegnan mo indrizs che correspundan al stadi da la tecnica.  Art.  50 Edifizis ed indrizs da la tecnica da chasa existents 1 Edifizis ed indrizs da la tecnica da chasa valan sco existents per fixar il dretg da  survegnir  contribuziuns,  sch'els  èn  vegnids  construids  u  installads avant  passa  5  onns. 2 Contribuziuns tenor l'artitgel 19 da la lescha vegnan pajadas mo per mesiras vi  d'edifizis existents u vi da parts d'edifizis existents ch'èn vegnids permess avant l'onn  2000 (onn da la permissiun da construcziun).  Art.  51 Augment dal grad d'utilisaziun 1 Contribuziuns per mesiras vi d'indrizs en process commerzials ed industrials tenor  l'artitgel 21 da la lescha pon vegnir pajadas sut la premissa ch'il grad d'utilisaziun  vegnia augmentà per 25 pertschient cun meglieraziuns tecnicas.  Art.  52 Electricitad durant l'enviern 1 Tenor  l'artitgel 23a  da  la  lescha  vegnan  concedidas  contribuziuns  per  implants  fotovoltaics vi d'edifizis e stabiliments d'infrastructura, sche quels han ina pendenza  da 60° u dapli ed in'orientaziun tranter ost, sid e vest. 2 Per  implants  drizzads  si  sin  tetgs  spundivs  na  vegnan  concedidas  naginas  contribuziuns. 3 Implants fotovoltaics bifacials èn deliberads da la pretensiun da l'orientaziun tenor   l'alinea 1.  Art.  53 Rom da las contribuziuns 1 Tenor l'artitgel 18 da la lescha vegnan pajadas contribuziuns fin a 100 000 francs  per edifizis novs che han in caracter exemplaric. 2 Tenor l'artitgel 19 da la lescha vegnan pajadas contribuziuns fin a 200 000 francs  per mesiras vi dals mirs exteriurs d'edifizis (inclusiv in eventual bonus per sanaziuns   totalas). 3 Tenor  l'artitgel 20  e  l'artitgel 22  da  la  lescha  vegnan  pajadas  las  suandantas  contribuziuns per mesiras vi d'indrizs da la tecnica da chasa: a) per stgaudaments da laina e pumpas da chalur: fin a 200 000 francs (inclusiv   in'eventuala contribuziun supplementara per il sistem per distribuir chalur); b) per implants solars termics: fin a 50 000 francs; c) per corporaziuns da chalur: fin a 200 000 francs per la rait da chalur;  18       820.210   d) per colliaziuns cun ina corporaziun da chalur existenta: fin a 100 000 francs  (inclusiv in'eventuala contribuziun supplementara per il sistem per distribuir  chalur);  e) per indrizs da ventilaziun da confort: fin a 100 000 francs. 4 Tenor l'artitgel 21 da la lescha vegnan pajadas contribuziuns fin a 100 000 francs  per augmentar il grad d'utilisaziun. 5 Tenor l'artitgel 23a da la lescha vegnan pajadas contribuziuns fin a 200 000 francs  per implants che produceschan electricitad durant l'enviern.  Art.  54 Effect da CO  da las mesiras promovidas₂ 1 Sch'ina mesira ch'il chantun promova cun meds finanzials chaschuna ina reducziun  da  l'emissiun  da  CO ,  dovra  il  chantun  questa  reducziun  per  facturar  las₂   contribuziuns globalas envers la Confederaziun. La reducziun da l'emissiun da CO₂  na po betg vegnir dividida u cedida ad autras organisaziuns. 2 Las interpresas ch'èn deliberadas da la taxa da CO  tenor la Lescha federala davart₂   la reducziun da las emissiuns da CO₂1) n'èn betg subvenziunablas, sch'i sa tracta da  programs  da  promoziun  che  vegnan  cofinanziads  da  la  Confederaziun  cun  contribuziuns globalas.  Art.  55 Directivas d'execuziun 1 Il departament cumpetent fixescha ils detagls dal program da promoziun.  3.3. INFURMAZIUN, CUSSEGLIAZIUN, FURMAZIUN  SUPPLEMENTARA  Art.  56 Incumbensas da l'uffizi 1 L'uffizi  procura per  l'infurmaziun da la  publicitad davart  dumondas d'energia  e  garantescha  ina  cussegliaziun  d'energia  sco  er  la  scolaziun  e  la  furmaziun  supplementara da persunas spezialisadas tenor l'artitgel 32 da la lescha. 2 El cusseglia – sin dumonda – las vischnancas tar l'execuziun da las disposiziuns  d'energia, tar l'installaziun e tar l'administraziun da posts da cussegliaziun d'energia   regiunals sco er en dumondas d'energia en general.  4. Execuziun  Art.  57 Cumpetenzas 1 Il departament cumpetent decida davart la concessiun da contribuziuns tenor las  disposiziuns da promoziun da la lescha.  1) CS 641.71   19   http://db.clex.ch/link/Bund/641.71/rm   820.210    2 Il departament cumpetent fa cunvegnas da finamiras cun las consumentas ed ils   consuments gronds e relascha ordinaziuns tenor l'artitgel 14 da la lescha, nun ch'i  saja fixà insatge auter. 3 La cumpetenza en fatschentas chantunalas per realisar la procedura tenor il titel 5  da la lescha, en spezial per persequitar e per giuditgar surpassaments ha l'uffizi.  Art.  58 Cuntegn da la dumonda da construcziun 1 Cun la  dumonda  da  construcziun  ston  vegnir  inoltradas  cumprovas  d'energia  a  norma dals agids d'execuziun en l'agiunta 1. 2 La dumonda da construcziun sto cuntegnair las datas energeticas ch'èn relevantas  per l'object per eruir il basegn d'energia spetgà. En cas da sanaziuns energeticas sto  ultra da quai vegnir cumprovada la midada spetgada dal basegn d'energia. 3 Il departament cumpetent fixescha ils detagls.  Art.  59 Incumbensas executivas communalas 1. consultaziun da persunas privatas e d'organisaziuns privatas  1 Las vischnancas pon admetter il sistem da la controlla privata tenor la Cunvegna  interchantunala davart  l'execuziun da las controllas privatas en il  sectur d'energia  dals 13 da december 2005 sco er tenor la Cunvegna supplementara tar la Cunvegna  interchantunala davart  l'execuziun da las controllas privatas en il  sectur d'energia  dals 17 da december 2012 en proceduras per la permissiun da construcziun tenor  l'artitgel 61. Il post executiv per la controlla privata è il chantun Turitg (Direcziun da  construcziun). 2 Las  vischnancas  pon  plinavant  consultar  persunas  privatas  ed  organisaziuns  privatas  per  l'execuziun  e  las  surdar  en  spezial  incumbensas  d'examinaziun,  da  controlla e da surveglianza.  Art.  60 2. collaudaziun 1 Suenter che las lavurs permessas èn terminadas realiseschan las vischnancas ina  collaudaziun. 2 Ellas pon laschar controllar las cumprovas pretendidas en l'artitgel 58 sco er lur  constataziuns  vi  da  la  construcziun.  La  petenta  u  il  petent  sto  pajar  ils  custs   d'examinaziun ch'ella u el ha chaschunà. 3 La proprietaria u il proprietari sto eliminar mancanzas contestadas sin agens custs  entaifer in termin adequat.  Art.  61 3. controlla privata: cumprova d'energia e collaudaziun 1 Sche la cumprova d'energia vegn fatga d'ina persuna autorisada per la controlla  privata, sto er la collaudaziun correspundenta vegnir confermada a la vischnanca  d'ina persuna autorisada per la controlla privata. 2 Las vischnancas fan controllas casualas ensemen cun l'uffizi.  20       820.210   3 Ils  nums  e  las  adressas  da  terzas  persunas  ch'èn  vegnidas  consultadas  per  l'execuziun vegnan publitgadas periodicamain da l'uffizi.  Art.  62 Registraziun da las datas da basa 1 Las  autoritads  ch'èn  cumpetentas  per  conceder  ina  permissiun  da  construcziun  registreschan las datas ch'èn relevantas per ils edifizis che sa chattan sin lur territori   e che las petentas ed ils petents las communitgeschan tenor l'artitgel 58 alinea 2. 2 Ellas transmettan periodicamain las datas registradas a l'uffizi. 3 Il departament cumpetent fixescha ils detagls.  Art.  63 Delegaziun d'incumbensas d'execuziun a terzas persunas 1 L'uffizi surdat incaricas dal chantun a terzas persunas cun l'intenziun da delegar   incumbensas  d'execuziun,  en  spezial  en  ils  secturs  dal  monitoring  d'energia,  da  l'examinaziun da dumondas da promoziun, da la cussegliaziun d'energia sco er da la  scolaziun e da la furmaziun supplementara.   21     820.210    Tabella da las modificaziuns - tenor conclus  Conclus Entrada en vigur Element Modificaziun Publicaziun en la CUL 19-10-2020 01-01-2021 relasch emprima versiun 2020-044  22       820.210   Tabella da las modificaziuns - tenor element  Element Conclus Entrada en vigur Modificaziun Publicaziun en la CUL relasch 19-10-2020 01-01-2021 emprima versiun 2020-044   23      820.210-A1       1    Agiunta 1: Agids d'execuziun da la CDEn e da la CPSEn  (art. 2 ed art. 58 OEG)   (Versiun dal 1. da schaner 2021)   Numer     Titel da l'agid d'execuziun     EN-100 Colliaziuns agids d'execuziun cun normas/fegls d'infurmaziun   EN-101 Pretensiuns envers la cuvrida dal basegn da chalur d'edifizis novs   EN-102 Isolaziun termica d'edifizis SIA 380/1:2016   EN-103 Stgaudaments ed indrizs d'aua chauda   EN-104 Producziun d'atgna electricitad tar edifizis novs   EN-105 Indrizs da ventilaziun   EN-106 Definiziun da la surfatscha da parts da l'edifizi   EN-110 Sfradentar, umifitgar e sientar   EN-111 Energia electrica, SIA 380/4 Illuminaziun   EN-112 Locals da sfradentar   EN-113 Quint individual dals custs dal stgaudament e da l'aua chauda (QICS)   EN-120 Chalur regenerabla tar il stgaudament remplazzà   EN-130 Chasas da vacanzas / edifizis occupads temporarmain   EN-131 Serras stgaudadas   EN-132 Hallas scuflablas autopurtantas   EN-133 Utilisaziun da la chalur tar indrizs per producir electricitad   EN-134 Stgaudaments al liber   EN-135 Bogns averts stgaudads   EN-136 Energia electrica, SIA 380/4 Ventilaziun/climatisaziun   EN-140 Consuments gronds   EN-141 Automatisaziun d'edifizis           820.210-A2       1    Agiunta 2: Limitas da la valur U tar edifizis novs   (art. 6 OEG)   (Versiun dal 1. da schaner 2021)    Limitas Uli en  W/(m2∙K)   cun la cumprova da punts termicas    parts da l'edifizi vers  il clima exteriur u  sfundrà main che  2 m en il terren   locals betg stgaudads u  sfundrà dapli che 2 m en il  terren    parts da l'edifizi    parts opacas da l'edifizi  (tetg, palantschieu sura,  paraid, palantschieu)      0,17 0,25    fanestras, ischs da vaider 1,0 1,3    ischs 1,2 1,5    portas (tenor la  norma SIA 343)   1,7 2,0    chaschas da storas 0,50 0,50     Coeffizient da transfer termic tar edifizis novs     Coeffizient da transfer termic che sa referescha sin la  lunghezza    limita  W/(m K)   tip 1: penslas en furma da plattas u da travs 0,30   tip 2: interrupziun da l'isolaziun termica tras paraids,  palantschieus u palantschieus sura   0,20     820.210-A2       2      tip 3: interrupziun da l'isolaziun termica ad urs orizontals  u verticals da l'edifizi   0,20   tip 5: arretada da las fanestras 0,15   Coeffizient da transfer termic che sa referescha sin in  punct    limita  W/K   penetraziuns en tscherts puncts da l'isolaziun termica 0,30         820.210-A3       1    Agiunta 3: Limitas da la valur U en cas da midadas da  construcziun e d'utilisaziun (art. 6 OEG)   (Versiun dal 1. da schaner 2021)    Limitas Uli en W/(m2K)   part da l'edifizi  vers      part da l'edifizi   il clima exteriur u sfundrà  main che 2 m en il terren   locals betg stgaudads u  sfundrà dapli che 2 m en il   terren   parts opacas da l'edifizi  (tetg, palantschieu sura,  paraid, palantschieu)     0,25        0,28      fanestras, ischs da  vaider    1,00 1,30   ischs 1,20 1,50   portas   (tenor la  norma SIA 343)   1,70 2,00   chaschas da storas 0,50 0,50         820.210-A4       1    Agiunta 4: Limitas per il basegn da chalur da stgaudar per  onn d'edifizis novs sco er da midadas da construcziun e  d'utilisaziun (art. 6 OEG)   (Versiun dal 1. da schaner 2021)   Limitas per il basegn da chalur da stgaudar per onn (tar ina temperatura media  annuala da 9,4 °C)   Categoria d'edifizis Limitas per edifizis novs Limitas per  midadas da   construcziun e  d'utilisaziun    Qh,li0   kWh/m2   Qh,li   kWh/m2   PH,li  W/m2   Qh,li midadas da  construcziun/d'utilisaziun    kWh/m2   I chasa d'abitar per  pliras famiglias   13 15 20   1,50 Qh,li_edifizis novs   II chasa d'abitar per ina  famiglia   16 15 25   III administraziun 13 15 25   IV scolas 14 15 20   V vendita 7 14 -   VI restaurants 16 15 -   VII locals da reuniun 18 15 -   VIII ospitals 18 17 -   IX industria 10 14 -   X deposits 14 14 -   XI edifizis da sport 16 14 -   XII bogns cuverts 15 18 -         820.210-A5       1    Agiunta 5: Las staziuns climatologicas da las singulas  vischnancas che servan sco basa per la cumprova dal sistem  (art. 6 OEG)   (Versiun dal 1. da schaner 2021)   Las vischnancas dal chantun Grischun èn attribuidas mintgamai ad ina da totalmain  sis staziuns climatologicas (Cuira, Tavau, Mustér, Samedan, Scuol e Robbia). Las  datas climatologicas da las singulas staziuns èn fixadas en il fegl d'infurmaziun da la  SIA 2028 "Datas climatologicas per la fisica da construcziun sco er per la tecnica  d'energia e d'edifizis", ediziun 2010.     Vischnanca Staziun Vischnanca Staziun   Alvra Tavau Cuira Cuira   Andeer Tavau Churwalden Tavau   Arosa Tavau Cunter en il Partenz Tavau   Avras Tavau Tavau Tavau   Bravuogn Filisur Tavau Mustér Cadi   Bever Samedan Domat Cuira   Panaduz Cuira Tumleastga Cuira   Bregaglia Robbia Donat Tavau   Breil Cadi Falera Cadi   Brusio Robbia Favugn Cuira   Buseno Robbia Farera Tavau   Calanca Robbia Fideris Cuira   Cama Robbia Fläsch Cuira   Castaneda Robbia Flearda Cuira   Casti-Vargistagn Tavau Flem Cadi   Cazas Cuira Furna Cuira     820.210-A5       2      Vischnanca Staziun Vischnanca Staziun   Schlarigna Samedan Farschno Cuira   Grono Robbia Puntraschigna Samedan   Grüsch Cuira Puschlav Robbia   Valragn Tavau Razén Cuira   Glion Cadi Runtgaglia Tavau   Jenaz Cuira Rossa Robbia   Jenins Cuira Giuvaulta Cuira   Claustra Tavau Roveredo Robbia   Küblis Tavau Val Stussavgia Cadi   La Punt Chamues-ch Samedan Sagogn Cadi   Laax Cadi Samedan Samedan   Landquart Cuira Samignun Scuol   Lantsch Tavau San Vittore Robbia   Lon Tavau S-chanf Samedan   Lostallo Robbia Scharàns Cuira   Lumnezia Cadi Schiers Cuira   Luzein Cuira Schluein Cadi   Madulain Samedan Schmitten Tavau   Maiavilla Cuira Scuol Scuol   Maladers Cuira Seewis Cuira   Malans Cuira Seglias Cuira   Masagn Cuira Segl Samedan   Maton Tavau Silvaplauna Samedan   Medel/Lucmagn Cadi Soazza Robbia   Mesauc Robbia Spleia Tavau   Nufenen Tavau San Murezzan Samedan      820.210-A5       3    Vischnanca Staziun Vischnanca Staziun   Sursaissa Mundaun Cadi Sta. Maria i.C. Robbia   Sufers Tavau Vaz Sut Cuira   Sumvitg Cadi Urmagn Cuira   Surses Tavau Val Müstair Scuol   Tumein Cuira Val S. Pieder Cadi   Tusaun Cuira Valsot Scuol   Trimmis Cuira Vaz Tavau   Trin Cadi Zernez Scuol   Trun Cadi Ziràn-Reschen Tavau   Tschappina Cuira Zizers Cuira   Tschiertschen-Praden Tavau Zuoz Samedan   Tujetsch Cadi           820.210-A6       1    Agiunta 6: Limitas per il basegn d'energia per onn per il  stgaudament, l'aua chauda, la ventilaziun e la climatisaziun  d'edifizis novs tenor categorias d'edifizis (art. 11 OEG)   (Versiun dal 1. da schaner 2021)   Categoria d'edifizis Limitas per edifizis novs   ESAVC en kWh/m2   I chasa d'abitar per pliras  famiglias   35   II chasa d'abitar per ina famiglia 35   III administraziun 40   IV scolas 35   V vendita 40   VI restaurants 45   VII locals da reuniun 40   VIII ospitals 70   IX industria 20   X deposits 20   XI edifizis da sport 25   XII bogns cuverts naginas pretensiuns envers ESAVC         820.210-A7       1    Agiunta 7: Correctura d'autezza per las staziuns  climatologicas (art. 11 OEG)   (Versiun dal 1. da schaner 2021)   Staziun climatologica SIA 2028 Supplement dal clima en kWh/m2   Cuira 0   Tavau 4   Cadi 0   Robbia 0   Samedan 8   Scuol 2      Las pretensiuns ston vegnir ademplidas cun mesiras al lieu.      820.210-A8     1    Agiunta 8: Cumbinaziuns da soluziuns da standard mirs  exteriurs/producziun da chalur (art. 13 OEG)   (Versiun dal 1. da schaner 2021)     Per la categoria d'edifizis I (chasa da pliras famiglias) e per la categoria d'edifizis II  (chasa d'ina famiglia) valan las suandantas pretensiuns:     Cumbinaziuns da soluziuns da standard per la  producziun da chalur   A B C D E F G   M ir  s  ex  te ri  u rs     Pretensiuns   p u  m p  a  d  a  ch  al u  r  el  ec tr  ic a,   s o  n d  a  g  eo te  rm ic  a  u   a u  a   st g  au da  m en  t  d  a  la  in a   au to  m at  ic    ch al  ur  a   d is  ta n  za  d  al  S  A R  , d a   la  s  er en  er a   u  d  'e n  er g  ia s   re g  en er  ab la  s   p u m  p a   d a   ch al  u r   el ec  tr ic  a,  a  ri a   ex te  rn a   st g  au da  m en  t  d  a  fe  ss el  s   p um  p a   d a   ch al  ur  c  un  g  as    p ro  du ci  de r   d a   ch al  u r   fo ss  il    1 parts opacas exteriuras da l'edifizi 0,17 W/(m2 K)  fanestras 1,00 W/(m2 K)  ventilaziun controllada da l'abitaziun (VCA)   x  x x x - - -   2 parts opacas exteriuras da l'edifizi 0,17 W/(m2 K)  fanestras 1,00 W/(m2 K)  implant solar termic per l'aua chauda cun   almain 2 % surfatscha absorbanta da la SRE   x x x x x - -   3 parts opacas exteriuras da l'edifizi 0,15 W/(m2 K)  fanestras 1,00 W/(m2 K)   x x x - - - -   4 parts opacas exteriuras da l'edifizi 0,15 W/(m2 K)  fanestras 0,80 W/(m2 K)   x x x x - - -   5 parts opacas exteriuras da l'edifizi 0,15 W/(m2 K)  fanestras 1,00 W/(m2 K)  ventilaziun controllada da l'abitaziun (VCA)   implant solar termic per l'aua chauda cun    x x x x x x -     820.210-A8       2      almain 2 % surfatscha absorbanta da la SRE   6 parts opacas exteriuras da l'edifizi 0,15 W/(m2 K)  fanestras 0,80 W/(m2 K)  ventilaziun controllada da l'abitaziun (VCA)   implant solar termic per l'aua chauda cun   almain 7% surfatscha absorbanta da la SRE   x x x x x x x   X la cumbinaziun da soluziuns da standard è pussaivla   Cundiziuns generalas:   – la cifra da lavur annuala (CLA) per pumpas da chalur cun gas sto importar   almain 1,4;   – il grad d'efficacitad da la recuperaziun da la chalur d'ina ventilaziun controllada   da l'abitaziun (VCA) sto importar almain 80 pertschient;   – chalur a distanza: colliaziun cun ina rait da chalur dal SAR, da la serenera u   d'energias regenerablas, sche la part fossila è pli pitschna che 50 pertschient.      820.210-A9       1    Agiunta 9: Grads d'isolaziun minimals tar conducts da  distribuziun dal stgaudament sco er tar conducts d'aua  chauda (art. 16 OEG)   (Versiun dal 1. da schaner 2021)   Diameter  nominal dals  bischens [DN]   polesch tar λ > 0,03 W/mK   fin λ ≤ 0,05 W/mK   tar λ ≤ 0,03 W/mK   10 - 15 3/8" - 1/2" 40 mm 30 mm  20 - 32 3/4" - 11/4" 50 mm 40 mm  40 - 50 11/2" - 2" 60 mm 50 mm  65 - 80 21/2" - 3" 80 mm 60 mm  100 - 150 4" - 6" 100 mm 80 mm  175 - 200 7" - 8" 120 mm 80 mm         820.210-A10       1    Agiunta 10: Valurs UR maximalas per conducts sutterrans  (art. 16 OEG)   (Versiun dal 1. da schaner 2021)      DN 20 25 32 40 50 65 80 100 125 150 175 200   3/4" 1" 5/4" 11/2" 2" 21/2" 3" 4" 5" 6" 7" 8"      Per bischens inflexibels [W/mK]    0,14 0,17 0,18 0,21 0,22 0,25 0,27 0,28 0,31 0,34 0,36 0,37     Per bischens flexibels sco er per bischens dubels [W/mK]    0,16 0,18 0,18 0,24 0,27 0,27 0,28 0,31 0,34 0,36 0,38 0,40          820.210-A11       1    Agiunta 11: Soluziuns da standard per remplazzar  produciders da chalur (art. 29 OEG)   (Versiun dal 1. da schaner 2021)   SS1 collecturs solars termics per l'aua chauda   implant solar: surfatscha absorbanta almain 2 % da la surfatscha che retira energia   SS2 stgaudament da laina sco producider da chalur principal   stgaudament da laina sco producider da chalur principal ed ina part  d'energia regenerabla per stgaudar l'aua   SS3 pumpa da chalur cun sonda geotermica, aua u aria externa   pumpa da chalur electrica sco stgaudament e per stgaudar l'aua l'entir onn   SS4 pumpa da chalur cun gas natiral   sco stgaudament e per stgaudar l'aua l'entir onn, ubain monovalent ubain  bivalent cun almain 50 % dal basegn da prestaziun da stgaudar necessari  ed in grad d'efficacitad d'almain 120 %   SS5 colliaziun cun chalur a distanza   colliaziun ad ina rait cun chalur dal SAR, da la serenera u d'energias  regenerablas   SS6 implant termo-energetic   grad d'efficacitad electric d'almain 25 % e per almain 60 % dal basegn da  chalur per stgaudament ed aua chauda.   SS7 pumpa da chalur sin basa d'aua chauda cun implant fotovoltaic   boiler da pumpa da chalur cun implant fotovoltaic cun ina surfatscha che  retira energia d'almain 5 Wp/m2   SS8 remplazzar las fanestras per lung dals mirs exteriurs termics   valur U da las fanestras existentas >= 2,0 W/(m2 K) e   valur U da las fanestras novas >= 0,7 W/(m2 K)     SS9 isolaziun termica da la fatschada e/u dal tetg   valur U da la fatschada existenta / dal tetg existent / dal palantschieu  existent dal surchombras >= 0,6 W/(m2 K) e     820.210-A11       2      valur U da la fatschada nova / dal tetg nov / dal palantschieu nov dal  surchombras >= 0,20 W/(m2 K)  La surfatscha sanada importa almain 0,5m2 per m2 surfatscha che retira  energia.   SS10 producziun da chalur regenerabla per il consum da basa cun stgaudament  fossil bivalent per il consum maximal   producider da chalur automatic sin basa d'energias regenerablas per il  consum da basa (stalizzas, pellets, geotermia, aua sutterrana u aria externa)  cun ina prestaziun da chalur d'almain 25 % da la prestaziun da chalur ch'è  necessaria tenor il tip da dimensiun, cumplettà cun producider da chalur  sin basa d'in combustibel fossil bivalent per il consum maximal sco  stgaudament e per stgaudar l'aua l'entir onn   SS11 ventilaziun controllada da l'abitaziun (VCA)   installaziun nova d'ina ventilaziun controllada da l'abitaziun cun  recuperaziun da la chalur ed in grad d'efficacitad da tala d'almain 70 %         820.210-A12       1    Agiunta 12: Limitas da la valur U tar contribuziuns da  promoziun als mirs exteriurs (art. 45 OEG)   (Versiun dal 1. da schaner 2021)     Limitas Uli en W/(m2K)   part da l'edifizi  vers      part da l'edifizi   il clima exteriur u sfundrà  main che 2 m en il terren   locals betg stgaudads u  sfundrà dapli che 2 m en il   terren   parts opacas da l'edifizi  - tetg, palantschieu sura,  - paraid, palantschieu     0,20  0,20     0,25  0,25   fanestras, Uvaider 0,70   indriz da materia sintetica u  d'atschal raffinà per tegnair   la distanza tranter ils  vaiders   0,70   indriz da materia sintetica u  d'atschal raffinà per tegnair   la distanza tranter ils  vaiders       	1. Disposiziuns generalas 	Art. 1 Intent 	Art. 2 Stadi da la tecnica, normas spezialisadas ed agid d'execuziun  	2. Concepts d'energia 	Art. 3 Cuntanscher la finamira 	Art. 4 Concepts d'energia communals  	3. Mesiras chantunalas 	3.1. Prescripziuns 	3.1.1. Champ d'applicaziun 	Art. 5 Pretensiuns  	3.1.2. Isolaziun termica d'edifizis 	Art. 6 Pretensiuns e cumprova da l'isolaziun termica d'enviern 	Art. 7 Pretensiuns e cumprova da l'isolaziun termica da stad 	Art. 8 Deliberaziun e facilitaziuns 	Art. 9 Locals da sfradentar 	Art. 10 Serras e hallas scuflablas autopurtantas stgaudadas  	3.1.3. Cuvrida dal basegn da chalur 	Art. 11 Edifizis novs ed engrondiments 	Art. 12 Reglas da calculaziun 	Art. 13 Cumbinaziuns da soluziuns da standard ed instrument per la cumprova d'energia  	3.1.4. Pretensiuns per installaziuns tecnicas 	Art. 14 Producziun da chalur 	Art. 15 Indrizs da stgaudar l'aua ed accumulaturs da chalur 	Art. 16 Distribuziun e furniziun da chalur 	Art. 17 Utilisaziun da la chalur persa 	Art. 18 Indrizs da ventilaziun 	Art. 19 Isolaziun termica d'indrizs da ventilaziun 	Art. 20 Sfradentar, umifitgar e sientar  	3.1.5. Utilisaziun da la chalur tar indrizs per producir electricitad 	Art. 21 Pretensiuns  	3.1.6. Energia electrica en construcziuns autas 	Art. 22 Limitas per il basegn d'electricitad  	3.1.7. Obligaziun da producir atgna electricitad 	Art. 23 Gener e dimensiun da l'obligaziun da producir atgna electricitad 	Art. 24 Cumprova da la radiaziun globala 	Art. 25 Regruppament per l'agen consum  	3.1.8. Automatisaziun d'edifizis 	Art. 26 Automatisaziun en edifizis novs  	3.1.9. Stgaudaments electrics da resistenza fixs 	Art. 27 Tips da stgaudaments 	Art. 28 Excepziuns  	3.1.10. Remplazzament dal stgaudament en edifizis existents 	Art. 29 Chalur regenerabla tar il stgaudament remplazzà 	Art. 30 Gas regenerabels  	3.1.11. Consuments gronds 	Art. 31 Mesiras pretendiblas 	Art. 32 Cunvegnas, gruppas  	3.1.12. Quint individual dals custs dal stgaudament e da l'aua chauda 	Art. 33 Obligaziun d'equipament per edifizis novs 	Art. 34 Obligaziun d'equipament per renovaziuns considerablas d'edifizis existents 	Art. 35 Pretensiuns architectonicas 	Art. 36 Rendaquint 	Art. 37 Deliberaziun en cas da renovaziuns considerablas  	3.1.13. Stgaudaments al liber e bogns averts 	Art. 38 Excepziuns per stgaudaments fixs al liber 	Art. 39 Stgaudaments mobils al liber 	Art. 40 Bogns averts stgaudads  	3.1.14. Edifizis ed abitaziuns ch'èn occupads temporarmain 	Art. 41 Telecumond  	3.1.15. Edifizis dal chantun 	Art. 42 Funcziun d'exempel 	Art. 43 Concurrenzas   	3.2. Promoziun 	Art. 44 Edifizis novs che han in caracter exemplaric 	Art. 45 Mirs exteriurs 	Art. 46 Pumpas da chalur, stgaudaments da laina ed implants solars termics 	Art. 47 Pumpas da chalur sin basa da l'aria e da l'aua 	Art. 48 Corporaziun da chalur 	Art. 49 Indrizs da ventilaziun da confort 	Art. 50 Edifizis ed indrizs da la tecnica da chasa existents 	Art. 51 Augment dal grad d'utilisaziun 	Art. 52 Electricitad durant l'enviern 	Art. 53 Rom da las contribuziuns 	Art. 54 Effect da CO₂ da las mesiras promovidas 	Art. 55 Directivas d'execuziun  	3.3. Infurmaziun, cussegliaziun, furmaziun supplementara 	Art. 56 Incumbensas da l'uffizi   	4. Execuziun 	Art. 57 Cumpetenzas 	Art. 58 Cuntegn da la dumonda da construcziun 	Art. 59 Incumbensas executivas communalas 1. consultaziun da persunas privatas e d'organisaziuns privatas 	Art. 60 2. collaudaziun 	Art. 61 3. controlla privata: cumprova d'energia e collaudaziun 	Art. 62 Registraziun da las datas da basa 	Art. 63 Delegaziun d'incumbensas d'execuziun a terzas persunas   		2021-06-28T18:14:08+0200 	"7001 Chur" 	"Gesetzessammlung Kanton Graubünden"